กองทุนภัยพิบัติเร่งหา‘ผู้รับเซ้ง’
กองทุนภัยพิบัติควานหาประกันภัยต่อต่างชาติ รับงานเข้าช่วงปลายปี ลูกค้าต่อสัญญาใหม่ปี 2556
3 ส.ค. 2555

กองทุนภัยพิบัติควานหาประกันภัยต่อต่างชาติ รับงานเข้าช่วงปลายปี ลูกค้าต่อสัญญาใหม่ปี 2556
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ทางกองทุนภัยพิบัติอยู่ระหว่างคัดเลือกที่ปรึกษาต่างชาติ เพื่อหาแนวทางและรูปแบบการส่งงานประกันภัยของกองทุนภัยพิบัติไปให้กับบริษัทรับประกันภัยต่อต่างชาติ หรือรีอินชัวเรอส์ โดยมีคณะอนุกรรมการเอาประกันภัยต่อเป็นผู้ดำเนินการ
ทั้งนี้ คาดว่าจะได้ข้อสรุปภายในไตรมาส 3 นี้ เพื่อรองรับกับผู้เอาประกันภัยที่กำลังจะต่ออายุใหม่ในปี 2556 ซึ่งคาดว่าจะเข้ามาทำประกันภัยกับกองทุนภัยพิบัติเพิ่มมากขึ้น เนื่องจากสัญญาเดิมจะครบกำหนดในช่วงปลายปี ซึ่งขณะนี้ได้มีผู้ทำประกันกับกองทุนภัยพิบัติแล้ว 3.54 หมื่นกรมธรรม์ มีทุนประกัน 3,000-4,000 ล้านบาท ค่าเบี้ยประมาณ 10 ล้านบาท โดยส่วนใหญ่เป็นกรมธรรม์รายย่อยบ้านที่อยู่อาศัย
อย่างไรก็ตาม ปัจจุบันพื้นที่ส่วนใหญ่ของประเทศ เบี้ยประกันภัยน้ำท่วมได้ปรับลดลงมามากแล้ว เมื่อเทียบกับช่วงต้นปีนี้ ยกเว้นพื้นที่ จ.พระนครศรีอยุธยา และปทุมธานี ที่ค่าเบี้ยยังไม่นิ่ง แต่โดยรวมแล้วคงช่วยให้ผู้ที่สนใจทำประกันภัยได้ตัดสินใจได้มากขึ้น ซึ่งหากบริษัทประกันภัยรายไหนยังไม่พร้อมรับประกันภัยน้ำท่วม ก็สามารถส่งงานต่อมาให้กองทุนภัยพิบัติได้
ระยะเวลาที่ คปภ.กำหนดให้บริษัทประกันจ่ายค่าสินไหมน้ำท่วมให้กับลูกค้าได้ไม่ต่ำกว่า 75% ภายในสิ้นเดือน ก.ค.ที่ผ่านมานั้น ในส่วนของลูกค้ารายย่อยถือว่าได้จ่ายครบเกือบ 100% แล้ว ซึ่งอาจเหลือเพียงเล็กน้อยเท่านั้น เช่น กรณีรถยนต์ที่ต้องรออะไหล่เป็นเวลานาน แต่ได้ข้อสรุปกับบริษัทประกันภัยแล้ว 
สำหรับของลูกค้ารายใหญ่นั้น ทาง คปภ.อยู่ระหว่างตรวจสอบว่า บริษัทประกันได้จ่ายค่าสินไหมไปแล้วเท่าไหร่ ซึ่งจะถึงเป้าที่ คปภ.ตั้งไว้หรือไม่ ก็ไม่สำคัญเท่ากับการเข้าไปดูแลลูกค้า ซึ่งก็ถือว่าตรงกับเจตนาของ คปภ.แล้ว เพราะเข้าใจว่าเหตุการณ์ที่เกิดขึ้นต้องใช้เวลานานกว่าปกติ